Keywords

Summary



Keywords

1. Eiropas Kopienu pašu resursi — Ievedmuitas vai izvedmuitas nodokļu atmaksa vai atlaišana — Regulas Nr. 2454/93 905. pantā noteiktā taisnīguma klauzula — Piemērojamība — Komisijas tiesības pieņemt lēmumu — Īstenošanas noteikumi — “Īpaša situācija” — Jēdziens — Valsts iestāžu nepaziņošana labticīgam atbildētājam par izmeklēšanu, kas tiek veikta tā vajadzībām — Iekļaušana

(Padomes Regulas Nr. 2913/92 239. pants; Komisijas Regulas Nr. 2454/93 905. pants)

2. Eiropas Kopienu pašu resursi — Ievedmuitas vai izvedmuitas nodokļu atmaksa vai atlaišana — Regulas Nr. 2454/93 905. pantā noteiktā taisnīguma klauzula — Piemērojamība — Komisijas tiesības pieņemt lēmumu — Īstenošanas noteikumi — “Rupjas neuzmanības neesamība” — Jēdziens — Apdrošināšanas līguma nenoslēgšana — Izslēgšana

(Padomes Regulas Nr. 2913/92 239. pants; Komisijas Regulas Nr. 2454/93 905. pants)

Summary

1. Regulas Nr. 2454/93, ar ko nosaka konkrētus īstenošanas noteikumus Regulai Nr. 2913/92 par Kopienas Muitas kodeksa izveidi, 905. pants – noteikums, kas precizē un paskaidro normu par ievedmuitas vai izvedmuitas nodokļu atmaksu vai atlaišanu, kas ir ietverta Muitas kodeksa 239. pantā, veido vispārējo taisnīguma klauzulu, kura it īpaši ir vērsta uz izņēmuma gadījumiem, kas paši par sevi nav ietverti nevienā no Īstenošanas regulas 900.–904. pantā paredzētajiem gadījumiem. No minētā panta redakcijas izriet, ka ievedmuitas nodokļa atmaksāšana ir atkarīga no diviem kumulatīviem nosacījumiem, proti, pirmkārt, īpašas situācijas esamības un, otrkārt, nosacījuma, ka ieinteresētā persona nav vainojama krāpšanā un rupjā neuzmanībā.

Nosacījumi, kas veido īpašu situāciju, pastāv tad, ja atbilstoši taisnīguma mērķim, kas ir pamatā Muitas kodeksa 239. pantam, ir konstatēti apstākļi, kas pieteikuma iesniedzēju var nostādīt īpašā situācijā salīdzinājumā ar citiem šīs pašas darbības veicošiem uzņēmējiem tādā veidā, ka nav taisnīgi radīt šim uzņēmējam zaudējumu, kas parasti tam nebūtu radies.

Lai noteiktu, vai konkrēti apstākļi veido īpašu situāciju, Komisijai ir jāizvērtē visa attiecīgā faktiskā informācija kopumā. Tomēr, ja Komisijai ir rīcības brīvība attiecībā uz taisnīguma klauzulas piemērošanu, tai ir jāizmanto šī brīvība, reāli izsverot, no vienas puses, Kopienas intereses nodrošināt muitas noteikumu ievērošanu un, no otras puses, labticīga uzņēmēja intereses neciest zaudējumu, ja tas pārsniedz parasto tirdzniecības risku.

Šajā sakarā, ja muitas vai policijas dienestu veiktā izmeklēšana ir likumīga un ja atbildīgā persona nav vainojama krāpšanā vai neuzmanībā, nepaziņošana atbildīgai personai izmeklēšanas vajadzībām par šādas izmeklēšanas norisi un krāpšanas atklāšanu ir īpaša situācija.

(sal. ar 34. un 35., 39. un 40., 54., kā arī 59. un 60. punktu)

2. Lai izvērtētu, vai ir pieļauta rupja neuzmanība Regulas Nr. 2913/92 par Kopienas Muitas kodeksa izveidi 239. panta un Regulas Nr. 2454/93, ar ko nosaka konkrētus Muitas kodeksa īstenošanas noteikumus, 905. panta nozīmē, ir jāņem vērā to normu sarežģītība, kuru neizpildes rezultātā rodas muitas parāds, kā arī uzņēmēja profesionālā pieredze un rūpība. Taču šie trīs elementi ir tikai novērtēšanas kritēriji, uz kuru pamata Komisijai konkrēti jānovērtē, vai uzņēmēja rīcība bija vai nebija rupji neuzmanīga. Komisijas pienākums, veicot analīzi, ir noteikt nodokļa atbrīvojuma pieprasītāja konkrētas darbības vai bezdarbību, kuras katra atsevišķi vai visas kopā veido rupju neuzmanību, it īpaši ņemot vērā minētos kritērijus.

Šajā sakarā uzņēmēju pienākums ir nodrošināties pret parastiem darījumu riskiem un, tā kā vienkārši zaudējums nav īpaša situācija Kopienas muitas tiesiskā regulējuma nozīmē, nevar piekrist, ka apdrošināšanas līguma nenoslēgšana pati par sevi būtu uzņēmēja rupji neuzmanīga rīcība. Turklāt no Regulas Nr. 2913/92 239. panta un Regulas Nr. 2454/93 905. panta izriet, ka jāpastāv saistībai starp neuzmanību, kurā uzņēmējs tiek vainots, un konstatēto īpašo situāciju. Ja šāda saistība nepastāv, tad noraidīt pieteikumu par atbrīvošanu no nodokļiem vai to atlaišanu būtu netaisnīgi.

(sal. ar 75., 77., 83. un 84. punktu)